CELEX: C2004/251/38
Language: el
Date: 2004-10-09 00:00:00
Title: Υπόθεση Τ-257/04: Προσφυγή της Δημοκρατίας της Πολωνίας κατά της Επιτροπής των Ευρωπαϊκών Κοινοτήτων που ασκήθηκε στις 28 Ιουνίου 2004

9.10.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 251/20
            
         Προσφυγή της Δημοκρατίας της Πολωνίας κατά της Επιτροπής των Ευρωπαϊκών Κοινοτήτων που ασκήθηκε στις 28 Ιουνίου 2004
   (Υπόθεση Τ-257/04)
   (2004/C 251/38)
   Γλώσσα διαδικασίας: η πολωνική
   Η Δημοκρατία της Πολωνίας, εκπροσωπουμένη από τον Jaroslaw Pietras, εξουσιοδοτηθέντα προς τούτο, άσκησε προσφυγή στις 28 Ιουνίου 2004 κατά της Επιτροπής των Ευρωπαϊκών Κοινοτήτων ενώπιον του Πρωτοδικείου των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει τα άρθρα 3 και 4, παράγραφοι 3 και 5, όγδοη περίπτωση, του κανονισμού (ΕΚ) αριθ. 1972/2003 της Επιτροπής, της 10ης Νοεμβρίου 2003, για τη θέσπιση μεταβατικών μέτρων όσον αφορά τις συναλλαγές γεωργικών προϊόντων λόγω της προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας (ΕΕ L 293 της 11.11.2003, σ. 3) όπως τροποποιήθηκε με τον κανονισμό (ΕΚ) αριθ. 230/2004 της Επιτροπής της 10ης Φεβρουαρίου 2004 (ΕΕ L 39, σ. 3), καθώς και με τον κανονισμό (ΕΚ) αριθ. 735/2004 της Επιτροπής της 20ής Απριλίου 2004 (ΕΕ L 114, σ. 13),
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα
   Η προσφεύγουσα προβάλλει τις ακόλουθες αιτιάσεις έναντι του άρθρου 3 του κανονισμού (ΕΚ) αριθ. 1972/2003:
   
               —
            
            
               την παράβαση της αρχής της ελεύθερης κυκλοφορίας των εμπορευμάτων διά της θεσπίσεως εισαγωγικού δασμού έναντι πάντων (erga omnes) υπερβαίνοντος το ύψος των τελωνειακών δικαιωμάτων που ίσχυαν κατά την περίοδο προ της εντάξεως της Πολωνίας στην Ευρωπαϊκή Ένωση,
            
         
               —
            
            
               την αναρμοδιότητα της Επιτροπής καθώς και την παράβαση των άρθρων 22 και 41, πρώτο εδάφιο και του παραρτήματος IV, κεφάλαιο 5, της πράξεως περί των όρων προσχωρήσεως της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας και των προσαρμογών των συνθηκών επί των οποίων βασίζεται η Ευρωπαϊκή Ένωση (1), διά της θεσπίσεως μέτρων που τροποποιούν τους όρους εφαρμογής, όπως ορίστηκαν στην εν λόγω πράξη, των κανόνων περί της τελωνειακής ενώσεως στη Δημοκρατία της Πολωνίας,
            
         
               —
            
            
               την παραβίαση της αρχής της απαγορεύσεως των διακρίσεων λόγω εθνικότητας διά της θεσπίσεως μέτρων που προβλέπουν διαφορετική μεταχείριση των υπηκόων της Πολωνίας εν σχέσει προς τους υπηκόους της Κοινότητας των δεκαπέντε οι οποίοι τελούν υπό ανάλογες συνθήκες,
            
         
               —
            
            
               την παράβαση των ουσιωδών τύπων διά της εκδόσεως ανεπαρκώς αιτιολογημένων μέτρων,
            
         
               —
            
            
               την παραβίαση της αρχής της δικαιολογημένης εμπιστοσύνης διά της θεσπίσεως καθεστώτος μη συνάδοντος προς τους όρους της προμνημονευθείσας πράξεως προσχωρήσεως για τα προϊόντα τα οποία, την 1η Μαΐου 2004, ευρίσκοντο σε προσωρινή εναπόθεση ή υπήγοντο στα τελωνειακά καθεστώτα ή μετεφέροντο εντός της διευρυμένης Κοινότητας και, ιδίως, διά της θεσπίσεως εισαγωγικών δασμών με συντελεστή που υπερβαίνει τους δασμούς οι οποίοι ίσχυαν προ της εντάξεως της Πολωνίας στην Ευρωπαϊκή Ένωση.
            
         Έναντι του άρθρου 4, παράγραφος 3, του κανονισμού (ΕΚ) αριθ. 1972/2003, η προσφεύγουσα προβάλλει αιτίαση αντλουμένη από την αναρμοδιότητα της Επιτροπής, την παράβαση του άρθρου 41, πρώτο εδάφιο, της προμνημονευθείσας πράξεως προσχωρήσεως, την παραβίαση της αρχής της αναλογικότητας καθώς και της αρχής της απαγορεύσεως των διακρίσεων λόγω εθνικότητας — καθόσον το ποσοστό των δασμών που ορίστηκε με την προσβαλλομένη διάταξη υπερβαίνει τη διαφορά μεταξύ των κοινοτικών και των πολωνικών τελωνειακών δασμών στις 30 Απριλίου 2004.
   Έναντι του άρθρου 4, παράγραφος 5, όγδοη περίπτωση, του κανονισμού (ΕΚ) αριθ. 1972/2003, η προσφεύγουσα προβάλλει αιτίαση αντλουμένη από την αναρμοδιότητα της Επιτροπής, την παράβαση του άρθρου 41, πρώτο εδάφιο, της προμνημονευθείσας πράξεως προσχωρήσεως, καθώς και την παραβίαση της αρχής της αναλογικότητας, καθόσον η προσβαλλομένη διάταξη συμπεριλαμβάνει προϊόντα για τα οποία ο πολωνικός εισαγωγικός δασμός στις 30 Απριλίου 2004 ήταν ίσος προς τον κοινοτικό εισαγωγικό δασμό ή υψηλότερος αυτού, μεταξύ αυτών δε προϊόντα για τα οποία δεν διαπιστώθηκε η ύπαρξη πλεονασματικών αποθεμάτων στο επίπεδο της χώρας της 1η Μαΐου 2004.
   Η προσφεύγουσα προβάλλει κατά του συνόλου των προσβαλλομένων διατάξεων του κανονισμού (ΕΚ) αριθ. 1972/2003 αιτίαση αντλουμένη από την κατάχρηση εξουσίας εκ μέρους της Επιτροπής, συνισταμένη στη θέσπιση μέτρων τα οποία στην πραγματικότητα δεν έχουν σκοπό να διευκολυνθεί η θέση σε ισχύ των κανόνων περί της κοινής γεωργικής πολιτικής στην Πολωνία, αλλά να προστατευθεί η Κοινότητα των δεκαπέντε έναντι του ανταγωνισμού των Πολωνών παραγωγών γεωργικών προϊόντων.
   
      (1)  ΕΕ L 236 της 23.9.2003, σ. 33.